Pravna podlaga za to poročilo je Uredba (EU) 2015/1017 Evropskega parlamenta in Sveta z dne 25. junija 2015 o Evropskem skladu za strateške naložbe, Evropskem svetovalnem vozlišču za naložbe in Evropskem portalu naložbenih projektov ter o spremembi uredb (EU) št. 1291/2013 in (EU) št. 1316/2013 – Evropski sklad za strateške naložbe (v nadaljnjem besedilu: uredba o EFSI). Evropska komisija in Evropska investicijska banka (v nadaljnjem besedilu: EIB) sta sporazum o upravljanju EFSI in odobritvi jamstva EU (v nadaljnjem besedilu: sporazum o EFSI) podpisali 22. julija 2015. Sprememba tega sporazuma je bila podpisana 21. julija 2016.

V členu 16(6) uredbe o EFSI je določeno, da Komisija vsako leto do 31. marca Evropskemu parlamentu, Svetu in Računskemu sodišču predloži letno poročilo o upravljanju Jamstvenega sklada EFSI v preteklem koledarskem letu, vključno z oceno o ustreznosti ciljnega zneska in ravni sredstev v Jamstvenem skladu EFSI ter o tem, ali sklad potrebuje dodatna sredstva. To letno poročilo vsebuje predstavitev finančnega položaja Jamstvenega sklada EFSI ob koncu preteklega koledarskega leta, finančnih tokov v preteklem koledarskem letu, pa tudi pomembne transakcije in vse pomembne informacije o finančnih računih. Vsebuje tudi informacije o finančnem upravljanju, uspešnosti in tveganju Jamstvenega sklada EFSI ob koncu preteklega koledarskega leta.

Komisija je leta 2016 izvedla notranjo oceno EFSI, ki je bila priložena k zakonodajnemu predlogu, ki ga je sprejela 14. septembra 2016 (v nadaljnjem besedilu: predlog EFSI 2.0), da bi povečala obseg EFSI in prilagodila ciljni odstotek na podlagi ugotovitev notranje ocene.

2.Operativni okvir

Jamstvo EU zajema (do višine 16 milijard EUR) operacije financiranja in naložbene operacije, ki jih EIB odobri v okviru dela za infrastrukturo in inovacije, in tiste, ki jih odobri Evropski investicijski sklad v okviru dela za MSP. Del skupnih operacij EFSI je kritih z jamstvom EU, pri preostalem delu pa tveganje prevzame skupina EIB (vsaj 5 milijard EUR).

V skladu s členom 12 uredbe o EFSI Jamstveni sklad EFSI predstavlja likvidnostno rezervo, iz katere se poplača EIB, če pride do unovčitve jamstva EU. V skladu s sporazumom o EFSI med EU in EIB se unovčitve jamstva izplačajo iz Jamstvenega sklada EFSI, če njihov znesek presega sredstva, ki jih ima EIB na voljo na računu EFSI. Račun EFSI, ki ga upravlja EIB, je bil vzpostavljen za zbiranje prihodkov EU iz naslova operacij EFSI v sklopu jamstva EU in izterjanih zneskov ter, odvisno od razpoložljivega stanja, za izplačilo unovčitev jamstva EU.

V Jamstvenem skladu EFSI so rezervacije oblikovane progresivno, pri čemer se upošteva povečanje izpostavljenosti jamstva EU.

V skladu s členom 12(4) sredstva Jamstvenega sklada EFSI neposredno upravlja Komisija, vlagajo pa se v skladu z načelom dobrega finančnega poslovodenja, pri čemer se upoštevajo ustrezna bonitetna pravila.

EIB in Evropski investicijski sklad sta odgovorna za ocenjevanje in spremljanje tveganja posameznih operacij ter sta Komisiji in Evropskemu računskemu sodišču marca 2017 sporočila informacije v skladu s členom 16(3) uredbe o EFSI. Komisija na podlagi teh informacij ter jasnih in preudarnih predpostavk o prihodnji dejavnosti ohranja ustreznost ciljnega zneska in ravni sredstev v Jamstvenem skladu EFSI, ki se pregleduje.

V skladu s členom 16(2) uredbe o EFSI mora letno poročilo EIB Evropskemu parlamentu in Svetu vsebovati specifične informacije o skupnem tveganju, povezanem z operacijami financiranja in naložbenimi operacijami, izvedenimi v okviru EFSI, ter o unovčenjih jamstva.

3.Računovodska poročila

Finančne informacije v zvezi z EFSI so predstavljene v nadaljevanju, razdeljene pa so v tri oddelke: (1) finančni položaj Jamstvenega sklada EFSI na dan 31. decembra 2016, (2) operacije EFSI v okviru jamstva EU, ki jih je izvedla skupina EIB, na dan 31. decembra 2016 ter (3) finančni tokovi in pomembne proračunske transakcije v letu 2016.

3.1. Računovodski izkazi Jamstvenega sklada EFSI na dan 31. decembra 2016.

Neto sredstva Jamstvenega sklada so na dan 31. decembra 2016 znašala 1 020 milijonov EUR. Sredstva so zajemala naložbeni portfelj, razvrščen kot razpoložljiv za prodajo (948 milijonov EUR), kratkoročne bančne vloge (45 milijonov EUR) ter denarna sredstva in njihove ustreznike (26 milijonov EUR).

Kar zadeva izkaz poslovnega izida za leto 2016, je poslovni izid Jamstvenega sklada EFSI ob koncu leta znašal 0,9 milijona EUR. 1,2 milijona EUR je bilo ustvarjenega s prihodki od obresti in realiziranimi dobički od prodaje vrednostnih papirjev s stalnim donosom. Od tega so odšteti operativni stroški v višini 0,3 milijona EUR, ki vključujejo z valutno terminsko prodajo USD, uporabljeno za varovanje valutnega tveganja tistega dela portfelja, ki je bil denominiran v USD.

3.2. Operacije EFSI v okviru jamstva EU

Izpostavljenost EU iz naslova jamstva v zvezi z izplačanimi zapadlimi operacijami EFSI skupine EIB je na dan 31. decembra 2016 znašala 4 392 milijonov EUR od proračunske obveznosti v višini 16 milijard EUR, za katero jamči EU (člen 11 uredbe o skladu EFSI). Znesek v višini 4 392 milijonov EUR je evidentiran kot pogojna obveznost v pojasnilih k računovodskim izkazom EU za leto 2016.

Operacije EFSI, ki jih je EIB upravljala v okviru dela za infrastrukturo in inovacije, so leta 2016 ustvarile prihodek v višini 16,1 milijona EUR za EU. Od tega zneska je bila v računovodskih izkazih EU za leto 2016 evidentirana terjatev v višini 11 milijonov EUR, ki je bila januarja 2017 knjižena v dobro na račun EFSI. Taki zneski se nato izterjajo kot namenski prejemki, ki se vrnejo v Jamstveni sklad EFSI.

Kar zadeva operacije EFSI, ki jih je Evropski investicijski sklad upravljal v okviru dela za MSP, je EU leta 2016 za upravne pristojbine Evropskega investicijskega sklada porabila 0,945 milijona EUR. Znesek se Evropskemu investicijskemu skladu plača 30. junija 2017. Poleg tega se je leta 2016 Evropskemu investicijskemu skladu iz namenske proračunske vrstice plačala pristojbina za zagon dela za MSP v višini 5 milijonov EUR.

3.3.Finančni tokovi in pomembne proračunske transakcije v letu 2016